**РЕШЕНИЕ № ПВ – 115 – ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БДИБР-Пловдив

 **Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на кланица за свине и дребни преживни животни (ДПЖ)“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** имот с №38950.20.87, с. Костиево, община Марица

**Възложител:** „Морава Енерджи“ ЕООД,

**Характеристика на инвестиционното предложение:**

Инвестиционното предложение предвижда изграждане на кланица в имот с №38950.20.87, с. Костиево, община Марица в новопроектирана за целта сграда с обособени всички необходими помещения, съобразно технологичните изисквания и функционалните особености - производствен корпус, обори, пречиствателна станция за отпадъчни води, станция за измиване и дезинфекция на животновози и хладилни камиони, санитарно-битов и административен блок.

Производствения капацитет на кланицата ще е както следва - 25 тона трупно месо (свине) за денонощие и дребни преживни животни – 4 тона на денонощие. Клането на двата вида животни ще се извършва разделно, в определени дни от седмицата. Бъдещата кланица ще се състои от две линии за клане на свине и ДПЖ (в нечиста зона) и една комбинирана линия за кланична обработка на свине и ДПЖ.

Основни процеси в кланицата: предкланачни подготовки, кланична обработка, обработка на хранителни субпродукти, хладилна обработка на трупното месо, експедиция на охладена продукция.

Готовата продукция на кланицата ще включва – свински половини, каркаси от ДПЖ, свински кожи, кожи от ДПЖ, хранителна свинска мас и субпродукти за храна.

Кланицата ще бъде оборудвана с хладилно стопанство.

Имотът, в който се предвижда да се реализира инвестиционното предложение се намира в зона с изградена техническа инфраструктура. На територията на обект има изграден сондажен кладенец. Битовите и производствени отпадъчни води ще се отвеждат до предвидената за изграждане ПСОВ за биологично пречистване, след което е предвидено да се заустват в повърхностен воден обект река Потока. За нуждите на инвестиционното предложение е предвидено и изграждане на торохранилище с непропускливи под и стени.

Електроснабдяването на обекта ще се осъществи от електропреносната мрежа на „ЕВН България Електроразпределение” ЕАД, чрез изграждане на БКТП.

Инвестиционното предложение попада в обхвата на т.7, буква „е” от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС.

Имотът, предмет на инвестиционното предложение **не попада** в границите на защитени зони от мрежата „НАТУРА 2000” и в защитени територии, съгласно *Закона за защитените територии.* Най-близката защитена зона е BG0002086 „Оризища цалапица” за опазване на дивите птици, обявена със Заповед № РД368/16.06.2008 г. (ДВ бр. 56/2008 г.) на Министъра на околната среда и водите. Предвид местоположението, характера и мащаба на инвестиционното предложение, преценка за вероятната степен на отрицателно въздействие е, че не се очаква значително отрицателно въздействие върху защитени зони.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на кланица с капацитет - 25 тона трупно месо за денонощие (клане на свине) и дребни преживни животни – 4 тона на денонощие, чрез прилагане на стандартни методи на строително-монтажни дейности, като не се очакват значителни отрицателни въздействия върху компонентите на околната среда.

* Всички дейности, по време на строителството на обекта, ще се осъществяват в границите на предвидената за реализация територия, не се налага използване на допълнителни площи за извършване на дейности по време на строителството.
* Предвижда се изграждане на пречиствателна станция за отпадъчни води за биологично пречистване на битовите и производствените отпадъчни води. Предвидено е и торохранилище, представляващо железобетонен резервоар с хидроизолация, непозволяваща преминаване на течност през него. Предвид това не се очаква замърсяване на компонент води.
* По време на строителните дейности ще се генерират различни по вид и количество отпадъци. Организацията по събирането и извозването на отпадъците от различно естество по време на строителството и експлоатацията, ще се извършва, съобразно нормативните изисквания на *Закона за управление на отпадъците.*
* Дискомфорт за околната среда е вероятен по време на строителните дейности, свързан предимно с повишени нива на шум и прах, който дискомфорт ще бъде локален временен в рамките на разглежданата площадка.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Реализацията на инвестиционното предложение ще бъде извън границите на защитени зони, съгласно чл. 5 от *Закона за биологичното разнообразие* и извън границите на защитени територии, съгласно *Закона за защитените територии.* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0002086 „Оризища цалапица”.
* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Не се очаква генериране на шум, емисии и отпадъци във вид и количества, които да окажат значително отрицателно въздействие върху околната среда, при реализацията и експлоатацията на инвестиционното предложение.
* Във връзка с поискано становище,определящо степента на значимост на въздействието и риска за човешкото здраве, с писмо изх. № 5451/16.09.2015 г. РЗИ-Пловдив е определила липсата на здравен риск при осъществяване на инвестиционното предложение.
* С писмо изх. № КД-04-330/24.09.2015 г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на реализиране на инвестиционното предложение, е ограничен и локален в рамките на разглежданата площадка. Предвид естеството на дейността предвидена в инвестиционното предложение, въздействията могат да се определят като локални, временни и обратими.
* Строителната площадка ще бъде ограничена по размер. Организацията и технологията на строителните работи при изграждането на бъдещата кланица, ще бъде съобразена с теренните условия и връзката с останалите инфраструктурни обекти.
* Въздействие върху атмосферния въздух – значително замърсяване на въздуха с вредни емисии формирани по време на строителството не се очакват. Експлоатацията е свързана с емитиране на неприятни миризми от извършваната дейност, които се очаква да бъдат незначителни по големина и териториален обхват, предвид, че торовите миризми ще бъдат минимални поради липса на хранене на животните по време на предкланичната подготовка и съответно ограничено тороформиране.

 **V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община Марица и Кметство с. Костиево, както и засегнатото население чрез обява на информационното табло и публикация на общински сайт. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При следното условие:**

Пречистените отпадъчни води да се заустват в повърхностни води, само след провеждане на процедура и получаване на Разрешение за заустване на отпадъчни води от БД ИБР-Пловдив.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 13.10.2015г.**

*Директор на РИОСВ - Пловдив*